הנאשם הורשע בביצוע עבירות הימורים בשלוש הזדמנויות: פעמיים בגין עיסוקו כמארגן משחקים אסורים בתפקיד דילר במועדון הימורים, במועדים 23.9.02 ו- 2.1.04, ופעם כשחקן ומשתתף במשחקי מזל ביום 21.2.02 ובמשך החודשיים שקדמו לו. הרשעת הנאשם בעבירות הנצמחות ממעשים אלה באה מכוח הודאתו בכתב האישום הנוכחי ובשני תיקי צירוף, המפורטים ברשימת הצירוף בימ"ש 1. עתה נדרש הוא ליתן את הדין על מעשיו.
טרם גזירת הדין הופנה הנאשם לאבחון שירות המבחן. התמונה העולה מהתסקיר אודותיו הינה של צעיר, בן 22, המתקשה לראות חומרה בעיסוקו בתחום ההימורים כשלעצמו, במסגרתו הסתבך בשורת עבירות בה הורשע, ומחזיק, גם היום, בעמדות מטשטשות ומפחיתות מבחינת אופיין הפלילי. בה בעת, ההליך המשפטי הטביע חותמו ונתן בו אותותיו באפקט מרתיע ומוחשי שתוצאותיו המיידיות ניכרות בהפסקת מעורבותו בתחום זה ופניה למסגרת עבודה נורמטיבית.
בטיעוניה לעונש הצביעה ב"כ התביעה על הפנים לחומרה הטבועים במעשיו של הנאשם. אלה הנודעים מרצף העבירות והישנותן לאורכה של תקופה והתמונה המצטיירת של צעיר שהפך את ההימורים לדרך ואורח חיים ממש, המתיישבת עם גישתו הסלחנית והמטשטשת הבאה לידי ביטוי בהפחתת חומרת מעשיו. נתונים אלה וההכרח בענישה כואבת שתהפוך עיסוק זה ללא כדאי לכול המעורבים בו, עמדו ביסוד עתירתה להשית על הנאשם עונש בעל אפקט עונשי משמעותי, שבמרכזו מאסר, שאפשר וירוצה בעבודות שירות, מלווה במאסר על תנאי וקנס גבוה.
ב"כ הנאשם לעומתה, נסמך על שורה של דוגמאות פסיקה, עשה כל שניתן לשכנעני לא לחרוג מרמת הענישה הנקוטה בעבירות אלה בערכאה זו, ולהסתפק בענישה הרתעתית הצופה פני עתיד. בעותרו ליתן משקל בכורה לפאן השיקומי בקש לזקוף לזכות הנאשם את עברו הנקי והיות הרשעה זו ראשונה לו, והודאתו המיידית. להתחשב בגילו הצעיר בעת ביצוע מהעבירות- בראשית שנות העשרים- ובנסיבותיו האישיות. להשלמת הדברים היפנה הסנגור להשתלבות הנאשם במסגרת תעסוקתית בתחומי הנורמה באופן המעיד על סיום פרק ההימורים האסורים בחייו.
דומה, כי לא תהא מחלוקת על ההיבט המוסרי והערכי של עבירות ההימורים. המחוקק ער לפאן זה קבע שורה של איסורים באשר לניהול, ארגון ועריכת משחקי מזל והימורים, ואף השתתפות בהם, בכול דרך שהיא, המפורטים בסימן י"ב לפרק ה' בחוק העונשין, התשל"ז 1977. מטרתם הייתה למנוע אפשרות של זכייה בכסף או שווה כסף, באמצעות משחק שתוצאותיו תלויות בגורל בלבד, ולא בהבנה, או יכולת אישית של המשחק. למותר להדגיש, כי לפעולה חקיקתית בתחום זה מטרה חברתית מובהקת וברורה - להגן מפני סכנת ההתמכרות להימורים מצד המצפים להתעשרות קלה, ללא מאמץ וללא יגיע כפיים, ופגיעתה במתמכרים ובמשפחותיהם קשה, לעיתים אנושה.
תופעת ההתמכרות להימורים אסורים ומשחקי מזל היא רעה חולה, מפגע חברתי העלול להביא להשתעבדות, שהרי אין במשחקים ניצול של יכולות אישיות יעיל שעשוי לתרום לחברה, אלא ניצול יצרים ודחפים. ואולם, אותה התמכרות עלולה, בסוף הדרך, למוטט כלכלית את המתמכר ומשפחתו ואפילו לדרדרו לפשיעה, ובנוסף לגרום נזקים לחברה.
התייחסותו המחמירה של המחוקק לעבירות אלה מצאה בטויה בענישה המחמירה שקבע בצידן של מרבית העבירות בתחום זה.
החומרה של שני סוגי העבירות בהן הורשע הנאשם מתבטאת לא רק בעונשים המרביים שקבע להן המחוקק, אלא גם ובעיקר בנפיצותן. בענייננו טמונה חומרה יתרה בהישנותן. יחד עם זאת, בבוא בית המשפט למוד עונשו של העבריין שומה עליו לשוות לנגד עיניו הנאשם הספציפי העומד בפניו ונסיבותיו האישיות. במקרה זה, לא אוכל להתעלם כשיקול לקולת העונש מהזדרזותו של הנאשם להודות בתיק זה ובכול התיקים התלויים ועומדים נגדו, המצביעה על נכונות למתוח קו ולהוריד מסך על פרק זה באורח חייו, ולייעול הדיון וחסכון הזמן השיפוטי הנגזר מהודאה זו. זאת מעבר, לעברו הנקי והעדר תיקים פתוחים. הוסף על אלה את גילו הצעיר של נאשם זה, המורשע בפלילים לראשונה בחייו. משמע, מצוי הוא בתחילת דרכו ועתידו עדיין לפניו, והשלם את נתוני הקולא בהשתלבותו בעיסוק אחר שאינו נגוע בפלילים, הראוי למתן הזדמנות. על כן, אני תקוה כי יש לו תקנה והוא ישכיל לבחור את המשך דרכו במסגרת הנורמה.
בהעמידי את חומרת העבירות אל מול שיקולי הקולא, כף המאזניים נוטה אמנם עדיין לצד החומרה ולפיכך, היה ממש בעתירת התביעה להכביד בעולו של הנאשם, במיוחד, נוכח נפיצות תופעת ההימורים וממדיה ומגמת בתי המשפט להרים את רף הענישה כדי להתמודד עמה. ברם, בהתחשב בנתוני הנאשם ובהתחשב בעמדת התביעה בתיקים דומים, איני סבורה שיש להחמיר עמו כדי שליחתו למאסר אפילו בעבודות שירות. עיון בפסיקה מלמד, כי חרף האינטרס הציבורי בהדברת תופעת ההימורים האסורים, ולמרות הצורך המובהק של הרתעה במסגרת המאבק בנגע זה, הענישה עדיין מתונה למדי.
א. 12 חודשי מאסר על תנאי, והתנאי הוא שהנאשם לא יעבור תוך שלוש שנים מהיום על העבירות בהן הורשע.
ב. 5,000 ש"ח קנס, או חמישה חודשי מאסר תמורתו. הקנס ישולם ב-10 תשלומים חודשיים שווים ורצופים החל מה-3.7.05.
ג. הפאן העונשי-חינוכי ימצא ביטויו במקרה זה בצו לביצוע עבודות של"ץ בהיקף של 180 שעות לפי התוכנית שגובשה על ידי שירות המבחן.
המזכירות תמציא עותק גזר הדין לשירות המבחן.
הודעה זכות ערעור בתוך 45 יום מהיום .